**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ՓԵՏՐՎԱՐԻ 17-Ի N 169-Լ ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Իրավական ակտի անհրաժեշտությունը (նպատակը)**

ՀՀ կառավարության 2022 թվականի փետրվարի 17-ի N 169-Լ որոշմամբ սահմանվել է Լեռնային Ղարաբաղի առանձին շրջաններից տեղահանված ընտանիքների համար բնակարանային մատչելիության ապահովման պետական աջակցության ծրագիրը (այսուհետ՝ Ծրագիր), որի շրջանակներում աջակցությունը տրամադրվելու է Հայաստանի Հանրապետությունում կամ Լեռնային Ղարաբաղում հիփոթեքային վարկով բնակելի անշարժ գույք ձեռք բերող, անհատական բնակելի տուն կառուցելու նպատակով հիփոթեքային վարկ ստացող՝ Ծրագրի պայմաններին բավարարող շահառուներին և ուղղվելու է բացառապես հիփոթեքային վարկի ամենամսյա վճարների (մայր գումարի և տոկոսագումարի) մարմանը։ Ծրագրի շրջանակներում 19.12.2022թ. դրությամբ հավաստագիր է ստացել 3139 շահառու, որից շուրջ 5 տասնյակ շահառուների հիփոթեքային վարկավորման գործընթացն ընթացքի մեջ է և գտնվում է ավարտական փուլում։

Նախագծի նպատակն է խթանել բնակարանաշինությունը Հայաստանի Հանրապետության մարզային բնակավայրերում, մասնավորապես՝ Սյունիքի և Վայոց Ձորի մարզերում՝ միաժամանակ բարելավելով Ծրագրի պայմանները։

**1.1. Կարգավորման հարաբերությունների ներկա վիճակը և առկա խնդիրները**

Համաձայն Լեռնային Ղարաբաղի տարածքային կառավարման և ենթակառուցվածքների նախարարության կողմից 15.12.2022թ. ստացված շահառուների վերջնական ցուցակի՝ Ծրագրի պոտենցիալ շահառուների թիվը կազմում է 4176 ընտանիք՝ 15,138 անձ։ Ծրագրի պայմաններին համապատասխան՝ Հայաստանի Հանրապետության մարզային բնակավայրերում անշարժ գույք ձեռքբերելու դեպքում աջակցության չափը կազմում է հիփոթեքային վարկի մայր գումարի ամսական վճարների մարման համար հանրագումարային մինչև 10 մլն դրամ։ Սակայն որոշ դեպքերում այս սահմանաչափը խոչընդոտում է գույքի ձեռքբերմանը՝ հաշվի առնելով անշարժ գույքի շուկայում գործող գնաճը։ Այս խնդրի կարգավորման համատեքստում առաջարկվում է վերանայել աջակցության սահմանաչափը Սյունիքի և Վայոց Ձորի մարզերում առաջնային շուկայից (անմիջապես կառուցապատողից) անշարժ գույք ձեռք բերելու դեպքում, ինչը միաժամանակ կխթանի նաև բնակարանաշինությունը նշված մարզերում։

**1.2. Առկա խնդրի առաջարկվող լուծումը**

Հաշվի առնելով Հայաստանի Հանրապետության մարզային բնակավայրերում բնակարանաշինության ոչ բավարար մակարդակը՝ ներկայացվող նախագծով առաջարկվում է սահմանել արտոնյալ պայմաններ Ծրագրի այն շահառուների համար, ովքեր կցանկանան ձեռք բերել անշարժ գույք Սյունիքի և Վայոց Ձորի մարզերում առաջնային շուկայից։

1. **Կարգավորման առարկան**

Նախագծով կարգավորվում են Լեռնային Ղարաբաղից տեղահանված անձանց բնակարանային ապահովության խնդիրների լուծման հետ կապված հարաբերությունները։

1. **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին**

Նախագծի ընդունման կապակցությամբ պետական բյուջեում եկամուտների և ծախսերի ավելացում կամ նվազեցում չի նախատեսվում:

1. **Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է ՀՀ աշխատանքի և սոցիալական հարցերի նախարարության կողմից` շահագրգիռ գերատեսչությունների հետ համագործակցությամբ:

1. **Ակնկալվող արդյունքը**

Նախագիծն ընդունվելու դեպքում Լեռնային Ղարաբաղի առանձին շրջաններից տեղահանված ընտանիքների համար կստեղծվեն բարենպաստ պայմաններ Սյունիքի և Վայոց Ձորի մարզերում առաջնային շուկայից հիփոթեքային վարկով բնակելի անշարժ գույք ձեռք բերելու կամ անհատական բնակելի տուն կառուցելու համար՝ միաժամանակ նպաստելով մարզային բնակավայրերում բնակարանաշինության զարգացմանը։

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը բխում է ՀՀ կառավարության 2021-2026թթ. ծրագրի 1-ին կետի 2-րդ ենթակետի 1-ին պարբերությունից, այն է՝ «Լեռնային Ղարաբաղի հետպատերազմյան վերականգնումը, տնտեսական կյանքի աշխուժացումը, տեղահանված բնակչության սոցիալական խնդիրների լուծումը, մշակութային ու կրոնական ժառանգության պահպանումը լինելու են Կառավարության ուշադրության կենտրոնում: Ջանք չի խնայվելու Լեռնային Ղարաբաղում արժանապատիվ և բարեկեցիկ կյանքի պայմաններ ստեղծելու համար: Այս նպատակներին Կառավարությունը հասնելու է Լեռնային Ղարաբաղի իշխանությունների հետ համագործակցության խորացման, ինչպես նաև Լեռնային Ղարաբաղի հետ գործակցության նոր ձևաչափերի ստեղծման միջոցով»: